Nog ŉ student op UK-kampus aangeval | Maroela Media
Sebastian Scheidereiter (22) moes Maandagmiddag teen die loop van ŉ vuurwapen vaskyk toe hy op die kampus deur twee mans beroof is.
Scheidereiter het gesê hy het na sy motor in Falmouthweg naby die Groote Schuur-hospitaal gestap, toe twee mans met pette en sonbrille hom genader het. Hy het probeer wegstap van hulle af, maar hulle het op hom afgehardloop en ŉ rewolwer op hom gerig.
Die mans het hom beveel om sy selfoon en beursie te oorhandig en het ook sy rugsak gevat waarin sy rekenaartablet, studentekaart en studienotas was. Hulle het ook ŉ goue kettinkie van Scheidereiter se nek afgeruk en gevlug.
Scheidereiter vertel dat hy ná ŉ ruk teruggestap het na die kampusgebou toe ŉ jong vrou huilend nadergehardloop kom. “Sy was so pas gekaap en die twee voorvalle het minute uit mekaar gebeur,” het hy gesê. “In haar geval was daar vier mense. Sy het gery toe die motor voor haar stilhou en twee mans uitspring. Hulle het ŉ vuurwapen op haar gerig en haar beveel om uit die motor te klim.”
Die jong vrou is ook ŉ student aan die universiteit.
Kylie Hatton, woordvoerder van die UK, het gesê die universiteit is bekommerd oor die onlangse voorvalle en sal hul samewerking aan die polisie gee om die skuldiges vas te trek.
Die polisie is reeds op die spoor van ŉ reeksverkragter wat minstens drie vroue by die Rhodes-gedenkteken naby die UK in die afgelope paar weke oorval het. Die universiteit het studente en personeel gewaarsku om die gebied rondom die gedenkteken te vermy nadat ŉ vrouestudent by die voetgangerbrug na die gedenkteken voorgekeer en ure lank verkrag is.
Scheidereiter het gesê hy sal vir berading gaan ná die voorval. “Ek is al voorheen met ŉ mes aangehou, maar dit is nie ŉ lekker gevoel om ŉ vuurwapen teen jou gesig te hê nie. Ek sal nie meer in daardie straat stap nie,” het hy gesê.
Ek het altyd gedink Kaapstad is “beter” as dit by roof en kaping kom, maar dit steek al hoe meer hier ook kop uit. Die hele land is besmet met misdaad.
Wys jou Arno, tot die misdadigers soek beter weivelde as Gauteng!!!
Die kampusse het n oorlogsone geword.